b'\n_START_ARTICLE_\nTaavi Kassila\n_START_SECTION_\nElokuvaohjaaja ja k\xc3\xa4sikirjoittaja\n_START_PARAGRAPH_\nKassila on ohjannut ja k\xc3\xa4sikirjoittanut kokoillan elokuvat Jousiampuja (1982) ja Petos (1988) sek\xc3\xa4 toiminut yhten\xc3\xa4 ohjaajana Spede Pasasen tuottamassa elokuvassa P\xc3\xb6lh\xc3\xb6l\xc3\xa4 (1981) yhdess\xc3\xa4 Pertsa Reposen ja Heikki Kinnusen kanssa. H\xc3\xa4n on osallistunut my\xc3\xb6s is\xc3\xa4ns\xc3\xa4 Matti Kassilan elokuvan J\xc3\xa4\xc3\xa4hyv\xc3\xa4iset presidentille (1987) sek\xc3\xa4 Mikko Niskasen elokuvan Mona ja palavan rakkauden aika (1983) k\xc3\xa4sikirjoittamiseen ja toiminut molemmissa elokuvissa apulaisohjaajana.\n_START_SECTION_\nTelevisio-ohjaaja\n_START_PARAGRAPH_\nKassilan arvostetuimpia tv-t\xc3\xb6it\xc3\xa4 on h\xc3\xa4nen ohjaamansa ja k\xc3\xa4sikirjoittamansa kolmiosainen tv-sarja Autovaras (1991). Se on tarina Antti Majanlahden esitt\xc3\xa4m\xc3\xa4st\xc3\xa4 teini-ik\xc3\xa4isest\xc3\xa4 pojasta, joka autovarkauksien ja muiden pikkurikoksien kautta joutuu vankilakierteeseen. Ohjaajanuransa Kassila aloitti teollisuuselokuvilla vuosina 1982\xe2\x80\x931986. Vuonna 1990 h\xc3\xa4n kuvasi Intiassa useita televisiodokumentteja intialaisista joogeista ja henkisist\xc3\xa4 opettajista sek\xc3\xa4 teki Suomessa kahdeksanosaisen keskusteluohjelman Totuutta etsim\xc3\xa4ss\xc3\xa4, jossa h\xc3\xa4n haastatteli suomalaisia tieteen ja uskonnollisen maailman merkkihenkil\xc3\xb6it\xc3\xa4.\n_START_SECTION_\nHenkisyys\n_START_PARAGRAPH_\nKassila kiinnostui jo nuorena henkisyydest\xc3\xa4 ja alkoi aktiivisen joogaharrastuksen \xc3\xa4itins\xc3\xa4 opastuksella 11-vuotiaana. Sen j\xc3\xa4lkeen h\xc3\xa4n jatkoi joogaopintojaan Suomeen muuttaneen intialaisen joogaopettaja Uttam Soodin ohjauksessa. 18-vuotiaana h\xc3\xa4n kohtasi K\xc3\xb6\xc3\xb6penhaminassa intialaisen joogin Acharya Karunanda Avadhutan, joka vihki h\xc3\xa4net meditaatioharjoitukseen, ja siit\xc3\xa4 l\xc3\xa4htien h\xc3\xa4n on harjoittanut meditaatiota, vuodesta 1972 alkaen. Vuosina 1975\xe2\x80\x931979 h\xc3\xa4n toimi Terveyden Viesti -lehden p\xc3\xa4\xc3\xa4toimittajana. Vuosien varrella h\xc3\xa4n tapasi monia maailman tunnetuimpia henkisi\xc3\xa4 opettajia, kuten Maharishi Mahesh Yogiin, Jiddu Krishnamurtiin, Sathya Sai Babaan, Punjajihin, Annamalai Swamiin ja monen muun. Lopulta h\xc3\xa4n tapasi maailmankuulun intialaisen henkisen opettajan, \xc3\x84iti Amman (Sri Mata Amritanandamayin), jonka oppilaaksi h\xc3\xa4n ryhtyi vuonna 1993. Matkojensa aikana h\xc3\xa4n on tuottanut ja ohjannut my\xc3\xb6s useita tv-elokuvia uskonnollisista guruista varsinkin Intiassa. Vuonna 1993 h\xc3\xa4n perusti Forum Humanum -nimisen yleis\xc3\xb6luentosarjan, jossa ovat luennoineet eri uskontojen, psykologian ja filosofian edustajat. H\xc3\xa4n toimi luentosarjan puheenjohtajana vuosina 1993\xe2\x80\x932012 ja uudelleen vuodesta 2015 alkaen. H\xc3\xa4n on my\xc3\xb6s yhdistyksen kunniapuheenjohtaja. Vuonna 1994 h\xc3\xa4n oli perustamassa Suomen Henkiset Keskukset ry:t\xc3\xa4, jonka puheenjohtajana h\xc3\xa4n toimi vuosina 1994\xe2\x80\x931996. H\xc3\xa4n oli my\xc3\xb6s perustamassa Suomen Amma-yhdistyst\xc3\xa4 toimien sen ensimm\xc3\xa4isen\xc3\xa4 puheenjohtajana, mink\xc3\xa4 j\xc3\xa4lkeen h\xc3\xa4net nimitettiin yhdistyksen kunniapuheenjohtajaksi. Vuonna 1997 h\xc3\xa4n oli mukana perustamassa Min\xc3\xa4 Olen -lehte\xc3\xa4 ja toimi sen ensimm\xc3\xa4isen\xc3\xa4 p\xc3\xa4\xc3\xa4toimittajana.\n_START_SECTION_\nMy\xc3\xb6hemm\xc3\xa4t vaiheet\n_START_PARAGRAPH_\nVuodesta 1993 alkaen Kassila on kiert\xc3\xa4nyt Suomea joogaopettajana ja luennoitsijana sek\xc3\xa4 kirjoittanut useita kirjoja. Viel\xc3\xa4 vuonna 2008 Kassila suunnitteli elokuvaa Urho Kekkosesta mutta kertoi my\xc3\xb6hemmin myyneens\xc3\xa4 elokuvan oikeudet pois. Vuodesta 2008 Kassila on asunut suuren osan vuodesta Intiassa \xc3\x84iti Amman ahsramissa ja kiert\xc3\xa4nyt opettajansa kanssa eri puolilla maailmaa. H\xc3\xa4n vierailee vuosittain Suomessa ja Espanjassa opettamassa joogaa sek\xc3\xa4 luennoimassa Intian filosofiasta. H\xc3\xa4n on jatkanut ahkerasti kirjallista tuotantoaan ja julkaissut vuosittain kirjoja joogasta ja Intian filosofiasta. Uutena aluevaltauksena on henkiset ajatelmarunot, joita h\xc3\xa4n julkaisee p\xc3\xa4ivitt\xc3\xa4in Facebookissa. H\xc3\xa4n on julkaissut vuodesta 2011 alkaen viisi runoteosta sek\xc3\xa4 k\xc3\xa4\xc3\xa4nt\xc3\xa4nyt ja tulkinnut suomeksi intialaiset eepokset Bhagavad-Gitan ja Ramayanan. Syksyll\xc3\xa4 2014 h\xc3\xa4nelt\xc3\xa4 ilmestyi uusi teos Ikuinen el\xc3\xa4m\xc3\xa4ntapa \xe2\x80\x93 Tutkimusmatka hindulaisuuden alkul\xc3\xa4hteille Basam Booksin kustantamana. Uutena aluevaltauksena on kirja Jeesuksen el\xc3\xa4m\xc3\xa4st\xc3\xa4 Intiasta, Nasaretin miehen salaisuus, jonka Gummerus on julkaissut alkuvuodesta 2016.'